“ดาโอ-พาย-ยูโอบี” ยัน “ธุรกรรม” MORE ไม่กระทบลูกค้าทำรายการปกติ
บล.ดาโอ-พาย-ยูโอบี ยืนยันไม่ได้รับผลกระทบธุรกรรมซื้อขายหลักทรัพย์หุ้น MORE ลูกค้าสามารถทำธุรกรรมได้ตามปกติ 
บล.ดาโอ-พาย-ยูโอบี ยืนยันไม่ได้รับผลกระทบธุรกรรมซื้อขายหลักทรัพย์หุ้น MORE ลูกค้าสามารถทำธุรกรรมได้ตามปกติ
14 พ.ย. 2565

จากกรณีข่าวของหุ้น บริษัท มอร์ รีเทิร์น จำกัด (มหาชน) หรือ MORE ที่ได้ทำการซื้อขายหลักทรัพย์เมื่อวันพฤหัสบดีที่ 10 พฤศจิกายน 2565 ที่ผ่านมา ซึ่งการกระทำดังกล่าวส่งผลกระทบต่อภาพรวมของโบรกเกอร์
โดยก่อนหน้านี้ช่วงวันที่ 10-13 พฤศจิกายน 2565 สื่อมวลชนมีการนำเสนอข่าวเรื่องมีนักลงทุนส่งคำสั่งซื้อผิดปกติของหุ้น MORE จากหลายโบรกเกอร์ และในวันที่ 14 พฤศจิกายน 2565 จะครบกำหนดการชำระเงินค่าหุ้น ซึ่งหากนักลงทุนไม่ชำระค่าหุ้นภาระการจ่ายทั้งหมด จะตกอยู่กับโบรกเกอร์ที่ต้องเป็นผู้จ่ายเงินแทนให้นั้น
ทั้งนี้ บริษัทหลักทรัพย์ ดาโอ (ประเทศไทย) จำกัด (มหาชน) หรือ DAOL SEC (บล.ดาโอ) ขอชี้แจงว่า การส่งคำสั่งซื้อหุ้นตัวเดียวจากหลาย โบรกเกอร์ในมูลค่าที่สูง ที่เกิดขึ้นนั้น เป็นพฤติกรรมที่ไม่ปกติ และไม่เคยเกิดขึ้นในการซื้อขายหลักทรัพย์ในประเทศไทยมาก่อน ดังนั้น จึงเป็นธุรกรรมที่ต้องสงสัย และทางบริษัทได้ดำเนินการตรวจสอบ และหารือหน่วยงานทางการที่เกี่ยวข้อง
โดยในวันที่ 14 พฤศจิกายน 2565 ทาง บล.ดาโอ ได้ทำการชำระค่าหุ้นกับสำนักหักบัญชี (TCH) เรียบร้อย ตามขั้นตอนปกติ ซึ่งเหตุการณ์ดังกล่าวไม่กระทบกับความมั่นคงทางการเงินของบริษัทแต่อย่างใด โดย บล.ดาโอ ขอยืนยันว่าบริษัทมีฐานเงินทุนที่แข็งแกร่ง และมี NCR หรืออัตราส่วนเงินกองทุนสภาพคล่องสุทธิ มากเพียงพอในการประกอบธุรกิจ
สำหรับ บล.ดาโอ เป็นบริษัทในเครือของ กลุ่มธุรกิจการเงิน ดาโอ (ประเทศไทย) ที่ถือหุ้นโดย บริษัท DAOL Investment &amp; Securities ประเทศเกาหลีใต้ ซึ่งมีเงินทุนมากกว่า 20,000 ล้านบาท และปัจจุบัน บล.ดาโอ มีเงินกองทุนสภาพคล่องสุทธิ (Net Capital- NC) กว่า 1,000 ล้านบาท และมีอัตราส่วนเงินกองทุนสภาพคล่องสุทธิ (Net Capital Ratio- NCR) มากกว่า 40% ซึ่งสูงกว่าเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) กำหนดสำหรับบริษัทหลักทรัพย์ที่ประกอบธุรกิจนายหน้าซื้อขายหลักทรัพย์และสัญญาซื้อขายล่วงหน้าที่ระดับ 25 ล้านบาท และ 7% ตามลำดับ ซึ่งสะท้อนถึงความมั่นคงทางการเงิน และความสามารถในการชำระหนี้ให้กับ คู่ค้า หรือเจ้าหนี้ของบริษัทได้
สำหรับลูกค้าที่กังวลเรื่องการดูแลบัญชีหลักทรัพย์ของลูกค้า และบัญชีของบริษัท นั้น บล.ดาโอ มีมาตรฐานในการดำเนินธุรกิจ ตามหลักเกณฑ์ของ สำนักงาน ก.ล.ต. ที่กำหนดให้มี Segregated Account คือ บัญชีที่แยกทรัพย์สินของผู้ลงทุนออกจากทรัพย์สินของบริษัท ทำให้ไม่ว่าจะเกิดอะไรขึ้นบัญชีหลักทรัพย์ของลูกค้าจะไม่ได้รับผลกระทบ และลูกค้าสามารถทำธุรกรรมได้ตามปกติ
ขณะเดียวกัน บริษัทหลักทรัพย์ พาย จำกัด (มหาชน) หรือ Pi (บล.พาย) ออกแถลงการณ์ในช่วงบ่ายของวันที่ 13 พฤศจิกายน 2565 โดยบล.พาย ยืนยันว่า บริษัทไม่ได้รับผลกระทบจากธุรกรรมการซื้อขายหุ้น MORE เนื่องด้วยบริษัท ดำเนินธุรกิจด้วยมาตรการบริหารจัดการด้านความเสี่ยง ตามนโยบายการกำกับดูแลกิจการที่ดี โดยได้กำหนดให้การซื้อขายหลักทรัพย์ MORE ลงทุนซื้อขายผ่านบัญชีประเภท Cash Balance บริษัทจึงไม่ได้รับผลกระทบใดๆ ตามที่ได้กล่าวมาในข้างต้น
นอกจากนี้ บล. ยูโอบี เคย์เฮียน (ประเทศไทย) แจ้งว่า บริษัทไม่ได้รับผลกระทบจากกรณีดังกล่าวจากการตรวจสอบ ธุรกรรมการซื้อขายหลักทรัพย์ดังกล่าวภายในบริษัทนั้น ถือว่ามีปริมาณที่ต่ำมากจนไม่มีนัยสำคัญใดๆ ต่อฐานะทางการเงินของบริษัท
ทั้งนี้ บริษัทได้มีการติดตามเฝ้าระวังและกำชับผู้แนะนำการลงทุนของบริษัทให้ระมัดระวังการซื้อขายหลักทรัพย์ตามที่ปรากฏในข่าว ขอให้นักลงทุนมั่นใจว่าทางบริษัทมีฐานะทางการเงินที่แข็งแกร่ง